
As him is schape, and herkneth in what wyse; Lo herej'oure ende of that I schal devyse.
My wil is this, for plat conclusioun, Withouten eny repplicacioun, If that you liketh, tak it for the beste, That everych of you shal gon wher him leste Frely withouten raunsoun or daunger j And this day fyfty wykes, fer ne neer, Everich of you schal brynge an hundred knightes, Armed for lystes up at alle rightes, Al redy to derrayne hire by bataylle, And this byhote I you. withouten faylle Upon my trouthe, and as I am a knight, That whether ofyow bothe that hath might, This is to seyn, that whether he or thou May with his hundred, as I spak of now, Slen his contrarye, or out of lystes dryve, Thanne schal I j/even Emelye to wyve. To whom that fortune j/eveth so faire a grace. The lystes schal I maken in this place, And God so wisly on my soule rewe, As I schal evene juge ben and trewe, Ye schul non other ende with me make, That oon of yow ne schal be deed or take. And if you thinketh this is wel i-sayd, Sayeth youre avys, and holdeth yow apayd. This is j/oure ende and j'oure conclusioun/ Who loketh lightly now but Palamoun ? Who spryngeth up for joye but Arcite? Who couthe telle, or who couthe it endite, The joye that is maked in the place Whan Theseus hath don so fair a grace ? But down on knees wente every rnaner wight, And thanken him with al here herte and miht, And namely the Thebans ofte sithe. And thus with good hope and with herte blithe They take here leve, and horn-ward gonne they ride To Thebes with his olde walles wyde.